
Ibolya

Művemmel meg akartam tapasztalni, milyen érzés megfaragni egy portrészobrot, annak minden nehézségével együtt. Legtöbb motivációm a mintázás, és a faragás szeretetéből fakadt. Kézi szerszámokat, vésőt, kalapácsot, reszelőt, csiszolókövet használtam munka közben. Egy számomra kedves személyről készült a mű, melynek címeként az ábrázolt nevét adtam. Először egy agyagmodellt, majd arról gipszöntvényt készítettem, melyet pontozásos technikával kezdtem el kőbe faragni. A gipszmodellhez képest kőben sokat változtattam a haj és drapériaformákon, melyet faragás közben éreztem indokoltnak. Az anyag lehetővé tette, hogy olyan részleteket is tovább finomítsak, melyeket megmintázni nem tudtam. Végül ahol szükségesnek éreztem, megcsiszoltam a követ, néhol meghagytam a faragás nyomait. Az arc megmintázásakor a modellre jellemző lehető legtermészetesebb arckifejezés kialakítása volt az elsődleges szempont. Szobromnak nem csak a neki kedvező térben, de anyaga miatt nagyon fontos a kedvező fényben való bemutatása is. Posztamensét magam készítettem el, ahogyan az megítélésem szerint a legtöbb ember számára lehetővé teszi a kedvező nézőpontmagasságot.



